Uudenvuodenpäivä on ruuan tilaus- ja toimituspalvelu Pizza-online.fi:n mukaan Suomen suosituin pizzapäivä, sillä pizzoja toimitetaan tällöin kotioville joka sekunti.

Pizza-onlinen tiedotteessa kerrotaan, että vuoden 2018 suosituimmat pizzat ja täytteet ovat selvillä. Suomalaisilla on edelleen samat suosikit: vapaavalintainen Fantasia ja ananas.

– Uudenvuodenpäivänä suomalaiset tilaavat silloin meiltä keskimäärin yhden pizzan joka sekunti. Tilastojemme mukaan suomalaiset tilaavatkin selvästi eniten pizzaa juuri uudenvuodenpäivänä, kertoo Pizza-online.fi:n markkinointijohtaja Nora Särkkä.

Suomalaisten pizzamaku ei helposti muutu. Vapaavalintainen Fantasia on ollut ylivoimainen suosikki jo monien vuosien ajan. Valmiista vaihtoehdoista ykkösenä on Americano, jossa on kinkkua, ananasta ja aurajuustoa.

Myös kiistanalainen ananas on säilyttänyt asemansa suosituimpana täytteenä Turkua lukuunottamatta, jossa aurajuusto kiilaa ananaksen ohi. Usein suomalaiset valitsevat pizzaansa myös kinkun ja kebablihan.